Diari Oficial de la Generalitat Valenciana


Sumari del DOGV 3945, del 22-02-2001 (2001/1642)

ORDRE de 19 de febrer de 2001, de la Conselleria d'Agricultura, Pesca i Alimentació, per la qual es regulen les ajudes destinades a reparar els efectes produïts per la sequera i altres adversitats climàtiques en l'àmbit de la Comunitat Valenciana i s'estableix el procediment per a la concessió.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3945

Data del DOGV
:   22-02-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1642


Data del document
:   19-02-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * sequera
    * ajuda a l'agricultura
    * suport econòmic

ORDRE de 19 de febrer de 2001, de la Conselleria d'Agricultura, Pesca i Alimentació, per la qual es regulen les ajudes destinades a reparar els efectes produïts per la sequera i altres adversitats climàtiques en l'àmbit de la Comunitat Valenciana i s'estableix el procediment per a la concessió. [2001/M1642]
  
Els efectes de la sequera persistent que va patir la Comunitat Valenciana durant l'any 2000 agreugen la situació creada com a conseqüència de la sequera que s'hi va patir durant l'any 1999, cosa que afecta considerablement la malparada economia agrària.
  
En el Reial Decret Llei 8/2000, de 4 d'agost, s'estableix una sèrie de mesures de caràcter urgent encaminades a pal·liar els efectes produïts per la sequera i altres adversitats climàtiques esdevingudes durant la campanya agrària 1999-2000. Per mitjà de l'Ordre de 15 de desembre de 2000, del Ministeri d'Agricultura, Pesca i Alimentació, es determinen els àmbits territorials afectats i s'estableixen els criteris per a l'aplicació de les ajudes previstes en el reial decret llei esmentat, i es regula el procediment per a la concessió de préstecs bonificats, com també la resolució de sol·licituds.
  
Com a mesura coordinada de suport als titulars d'explotacions agràries afectades pels efectes de la sequera i altres adversitats climàtiques, la Conselleria d'Agricultura, Pesca i Alimentació troba oportú establir una bonificació addicional als préstecs bonificats previstos en el Reial Decret Llei 8/2000, de 4 d'agost.
  
Per la informació de què disposa la Conselleria d'Agricultura, Pesca i Alimentació, en els àmbits territorials corresponents a la Comunitat Valenciana indicats en l'Ordre de 15 de desembre de 2000, del Ministeri d'Agricultura, Pesca i Alimentació, els efectes de la persistent sequera han implicat unes pèrdues mitjanes de producció bruta superiors al 50% en les explotacions agràries dedicades o conreus herbacis, olivera, garrofera i vinya, com també en les explotacions ramaderes extensives, ja que l'economia d'aquestes ha quedat greument afectada perquè la falta de pastures i farratges ha obligat els ramaders a realitzar desembossaments extraordinaris per a l'alimentació del bestiar. I pèrdues superiors al 40% respecte de la producció mitjana bruta d'un any normal en el conreu de l'ametler, per a aquests mateixos àmbits territorials. Per tant, la Conselleria d'Agricultura, Pesca i Alimentació reconeixerà el dret a les ajudes i en gestionarà la tramitació.
  
Per això, a proposta de la Direcció General de Producció Agrària, i fent ús de les atribucions conferides per mitjà de l'article 35 de la Llei de Govern Valencià,
  
ORDENE
  
Article 1
  
Per pal·liar els efectes de la sequera, la Conselleria d'Agricultura, Pesca i Alimentació concedirà ajudes complementàries a las establides en el Reial Decreto Llei 8/2000, de 4 d'agost, que consisteixen en una bonificació addicional del tipus d'interés dels préstecs que es concedisquen en els termes previstos en l'article 4 del reial decret esmentat:
  
a) Als titulars d'explotacions extensives de bestiar boví, oví, caprí, equí i porcí afectades per la sequera, i també als apicultors, i, si escau, als titulars d'explotacions agràries amb pòlisses en vigor d'assegurança agrària afectades per la sequera o per altres adversitats climàtiques no previstes en les condicions d'assegurança actuals.
  
b) Als titulars d'explotacions agràries el conreu d'ametler de les quals haja patit danys produïts per la sequera.
  
c) Així mateix, es podran incloure en l'import dels préstecs les despeses derivades de la reposició dels arbres morts a causa de la sequera en els conreus llenyosos afectats.
  
Les explotacions agràries hauran d'acreditar que es troben situades en els àmbits territorials corresponents a la Comunitat Valenciana indicats en l'Ordre de 15 de desembre de 2000, del Ministeri d'Agricultura, Pesca i Alimentació, ja que en aquestes els efectes de la persistent sequera han implicat unes pèrdues mitjanes de producció bruta superiors al 50% en les explotacions ramaderes extensives, com també en les explotacions agràries dedicades a conreus herbacis, olivera, garrofera i vinya, i superiors al 40% respecte de la producció mitjana bruta d'un any normal en el conreu de l'ametler.
  
Article 2
  
Els criteris per a l'aplicació de les ajudes previstes en el Reial Decret Llei 8/2000 s'estableixen en l'Ordre de 15 de desembre de 2000, del Ministeri d'Agricultura, Pesca i Alimentació, per la qual es desplega el reial decret llei esmentat.
  
Article 3
  
Les sol·licituds d'ajuda a préstecs bonificats pel Ministeri d'Agricultura, Pesca i Alimentació i la Conselleria d'Agricultura, Pesca i Alimentació es presentaran mitjançant impresos facilitats per aquesta, a les oficines comarcals o en qualssevol dels llocs que es determinen en l'article 38 de la Llei 30/1992, de 26 de novembre, abans de l'1 de març de 2001.
  
Aquestes sol·licituds aniran acompanyades de la documentació següent:
  
- Fotocòpia del document nacional d'identitat i codi d'identificació fiscal.
  
- Fotocòpia de la cartilla ramadera, si escau.
  
- En el cas d'explotacions agràries, còpia de les pòlisses en vigor de l'assegurança agrària combinada per a la campanya 1999-2000.
  
- Acreditació, si escau, de trobar-se al corrent del pagament dels préstecs amb interés bonificat concedits a l'empara del Reial Decret Llei 4/1995, de 12 de maig, o del Reial Decret Llei 11/1999, d'11 de juny, i/o Reial Decret Llei 20/1999, de 3 de desembre.
  
- Documentació acreditativa de la titularitat de l'explotació (certificat del cadastre, certificat expedit per l'ajuntament, etc.).
  
- En cas que sol·liciten ajudes per a la reposició d'arbres morts com a conseqüència de la sequera persistent en els conreus llenyosos afectats, hauran de presentar el pressupost de les despeses d'aquesta operació, sense que la reposició es produïsca sense l'autorització preceptiva. Caldrà realitzar-ne la reposició i acreditar-la mitjançant l'aportació de les factures corresponents o, si no n'hi ha, de l'informe expedit pel tècnic instructor de l'expedient, amb anterioritat al 30 de desembre de 2002. En cas que aquesta reposició no s'haja dut a cap en els termes sol·licitats, el beneficiari haurà de tornar els interessos percebuts, a més dels interessos de demora corresponents.
  
Article 4
  
Es delega els caps dels serveis territorials de la Conselleria d'Agricultura, Pesca i Alimentació per resoldre el reconeixement del dret a préstec bonificat per presentar-lo davant les entitats de crèdit a l'efecte de la concessió del préstec corresponent.
  
El termini màxim de notificació del reconeixement corresponent serà de tres mesos comptadors des de la finalització del període de presentació de sol·licituds. Una vegada transcorregut aquest termini sense haver-se dictat resolució expressa s'entendrà desestimat en els termes previstos en l'article 44 de la Llei 30/1992.
  
Caldrà formalitzar aquestes operacions financeres abans de l'1 de juny de 2001, llevat que hi haja autorització expressa de la Conselleria d'Agricultura, Pesca i Alimentació.
  
Article 5
  
1. Les ajudes corresponents a la Conselleria d'Agricultura, Pesca i Alimentació prendran la forma de:
  
a) Bonificació del 50% en el tipus d'interés dels préstecs que se sol·liciten, d'acord amb el que s'estableix en el Reial Decret Llei 8/2000. Aquestes ajudes són complementàries de les establides pel Ministeri d'Agricultura, Pesca i Alimentació, i consisteixen en la bonificació del 50% del tipus d'interés dels préstecs, de manera que el tipus d'interés a càrrec dels beneficiaris serà zero.
  
b) Les despeses del cost de la comissió d'estudi dels avals concedits per la Societat Anònima Estatal de Caució Agrària (SAECA), quan aquestes seran necessàries per a la formalització dels préstecs d'interés bonificat, en quantia no superior a l'1% del capital avalat i per una sola vegada.
  
2. Les subvencions corresponents a la Conselleria d'Agricultura, Pesca i Alimentació es concediran a càrrec de l'aplicació pressupostària 97.37.73.6531.68796.5, línia 1698, "Protecció de la renda dels agricultors", i la primera anualitat serà la de l'exercici 2001. L'import d'aquestes serà de 6 milions de pessetes (36.060,73 euros) per a cadascuna de les anualitats de 2001 a 2005, condicionat a l'existència dels crèdits consignats en els pressupostos de la Generalitat Valenciana per a les anualitats següents.
  
Article 6
  
La consellera d'Agricultura, Pesca i Alimentació formalitzarà, si escau, els convenis de col·laboració amb l'Institut de Crèdit Oficial i la Societat Anònima Estatal de Caució Agrària previstos en el Reial Decret Llei 8/2000 per a la instrumentació dels préstecs i el pagament de les bonificacions d'interés corresponents, d'acord amb allò que s'estableix en el Decret 20/1993, de 8 de febrer, del Govern Valencià.
  
Article 7
  
La Conselleria d'Agricultura, Pesca i Alimentació formalitzarà, si escau, un conveni amb la Societat Anònima Estatal de Caució Agrària (SAECA) per sufragar les despeses del cost de l'aval corresponent a la comissió d'estudi, que s'acordarà amb SAECA, per una quantia no superior a l'1% sobre el capital avalat, i per una sola vegada.
  
Article 8
  
Es delega el director general de Producció Agrària el pagament de les bonificacions als interessos corresponents a la part bonificada per la Conselleria d'Agricultura, Pesca i Alimentació.
  
Disposicions finals
  
Primera
  
Es faculta el director general de Producció Agrària per dictar les instruccions necessàries per al desenvolupament d'aquesta ordre.
  
Segona
  
La concessió de les ajudes queda supeditada al fet que s'haja produït una decisió positiva de la Comissió Europea sobre aquestes, d'acord amb allò que s'estableix en l'article 88.3 del Tractat Constitutiu de la Comunitat Europea.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 19 de febrer de 2001
  
La consellera d'Agricultura, Pesca i Alimentació,